R. Fico, predseda vlády SR: (2010-05-25):
Vážené dámy a páni, je mi naozaj veľmi ľúto, že sa musí konať táto mimoriadna schôdza Národnej rady Slovenskej republiky a že musíme siahnuť k takým mimoriadnym nástrojom komunikácie so štátom, štátom, ktorý je naším susedom, ktorý je naším partnerom v Európskej únii a spojencom v Severoatlantickej aliancii. Pochybujem, že sa v dejinách Európskej únie nájde precedens k takému hrubému ignorovaniu bilaterálnej zmluvy o priateľstve a dobrých susedských vzťahoch, nehovoriac už o odporúčaniach Benátskej komisie a vysokého komisára OBSE pre národnostné menšiny, keď ide o prerokovávanie zákona, ktorý sa bezprostredne týka približne 10 % občanov susedného štátu. Je mi ľúto, že vedenie politickej strany FIDESZ, ktorá má v novom Národnom zhromaždení dvojtretinovú väčšinu, odmietlo naše návrhy na zvolanie Zmiešanej komisie pre národnostné menšiny a že dezignovaný predseda vlády doposiaľ nereagoval na moje oficiálne pozvanie na stretnutie. Dovolím si dokonca povedať, že tieto odpovede boli až arogantné, pretože v prípade návrhu na zvolanie Zmiešanej komisie nám bolo oznámené, že sa tak stane až vtedy, ak bude vytvorená nová maďarská vláda. Ale pritom je rovnako oznámené, že o zákone o dvojakom občianstve sa má hlasovať zajtra ráno o 9.00 hodine. Rovnako je neúnosné, aby na žiadosť ohľadne stretnutia dezignovaný predseda vlády vôbec nereagoval. Kvôli tomu nám nezostáva nič iné, vážené dámy a páni, iba priamo osloviť maďarský parlament Národnou radou Slovenskej republiky a chcem poďakovať poslancom Národnej rady, ktorí iniciovali túto mimoriadnu schôdzu Národnej rady. Chcel by som potvrdiť, že sme sa naozaj usilovali o nové naštartovanie slovensko-maďarských vzťahov. Vyslali sme viacero jasných podnetov, že chceme tieto vzťahy orientovať na realizáciu spoločných životných záujmov, na posilňovanie regionálnej a cezhraničnej spolupráce, na kooperáciu pri riešení dopadov svetovej hospodárskej krízy. Určite poznáte moje vyjadrenie, ktoré som opakoval stále: Som pripravený kdekoľvek, na akomkoľvek mieste, v ktorúkoľvek hodinu rokovať s maďarským partnerom o ktorejkoľvek téme vzájomných slovensko-maďarských vzťahov. A k tomu aj došlo, keď som s predchádzajúcim premiérom Maďarskej republiky, s pánom Bajnaiom, rokoval v malom mestečku Szecsény v Maďarsku na témy, ktoré boli pre Slovensko a Maďarsko veľmi dôležité. My sme nechceli, vážené dámy a páni, a nikto nás nemôže z toho ani obviňovať, aby sa táto téma stala obsahom predvolebnej kampane. Táto téma bola Slovenskej republike nanútená. V Maďarsku potrebovali vytiahnuť veľkomaďarskú kartu na odpútanie pozornosti od bezradnosti pri riešení ekonomických a sociálnych problémov. Chcem požiadať aj opozíciu, aj novinárov, aby už prestali so stereotypom, že vládna koalícia vyťahuje nejakú maďarskú kartu. Robili sme a do poslednej chvíle robíme všetko, aby sme dotlačili novú vládnu stranu v Maďarsku ku konzultáciám a aby sa problém odsunul po našich parlamentných voľbách, čo však stále maďarská strana odmieta. Je mi naozaj ľúto našich spoluobčanov maďarskej národnosti, že sa s nimi zvonku takto manipuluje, že sú vydieraní cez prirodzené city súvisiace s ich jazykovou a kultúrnou identitou, ktorej udržiavanie a pestovanie im zaručuje slovenská ústava a naše medzinárodné záväzky. Chcem povedať, že občania Slovenskej republiky maďarskej národnosti sú súčasťou úspešného príbehu našej nezávislej štátnosti. Spolu so Slovákmi a príslušníkmi ďalších národnostných menšín sa tešili zo vstupu do Európskej únie, do NATO, do Schengenského priestoru, zo zavedenia eura, z vysokých temp rastu do obdobia svetovej hospodárskej krízy a verím, že aj z výsledkov, ktoré oznamuje na rok 2010 Európska komisia. Ak sa mýlim, tak mi prepáčte, ale vari iba s výnimkou Rakúska majú práve naši Maďari najvyššiu kvalitu života a životnú úroveň spomedzi všetkých s Maďarskom susediacich štátov. Práve to je zrejme tŕňom v oku FIDESZ-u a JOBBIK-u, že naši spoluobčania maďarskej národnosti si nachádzajú pozitívne puto so štátom, ktorého sú občanmi, v ktorom sa narodili a v ktorom žijú. Novelizácia zákona o dvojakom občianstve im neponúka nič, iba právnu neistotu. Vnáša nielen napätie do našich medzištátnych vzťahov, ale aj zbytočnú nervozitu na národnostne zmiešané územia. Miesto riešenia problému prekonávania ekonomickej zaostalosti na týchto územiach, ktoré sa týkajú tak tam žijúcich Slovákov, ako aj Maďarov, musíme riešiť takúto neproduktívnu a škodlivú tému. FIDESZ-u nejde o blaho našich spoluobčanov slovenských Maďarov, ale o niečo iné. Zákon má byť prijatý nielen ako symbolické gesto voči Maďarom žijúcim mimo posttrianonských hraníc. Je súčasťou staršej programovej koncepcie FIDESZ-u o vytváraní inštitucionalizovaného 15-miliónového maďarského spoločenstva v Karpatskej kotline. FIDESZ v súvislosti s tzv. maďarským krajanským zákonom hlása myšlienku národnej integrácie, ktorá sa zavŕši, keď každý Maďar, ktorý žije v Karpatskej kotline, dostane maďarské štátne občianstvo a volebné právo. Programom FIDESZ-u, ktorý sa po neúspechu zákona o zahraničných Maďaroch a medzinárodných fórach pokúša realizovať zákonom o dvojakom občianstve, je vytvoriť inštitucionalizovaný a právny vzťah zahraničných Maďarov s maďarským štátom. Ide o cieľavedomú politiku oslabovania väzby našich občanov maďarskej národnosti so Slovenskou republikou. Nie je pravda, že nejde o masové poskytovanie maďarského občianstva. Potvrdzuje to vyjadrenie jedného z predkladateľov zákona pána Németha v maďarskom parlamente, citujem: „Prostredníctvom dvojakého štátneho občianstva môže vzniknúť takto celomaďarský inštitút, že maďarský štát bude štátom 15-miliónového Maďarska.“ Dosiahnutie tohto cieľa sa vo vystúpeniach poslancov za FIDESZ aj za JOBBIK, ktorí si navzájom, bohužiaľ, tlieskali, spája aj s požadovaním inštitútu autonómie a s hlasovaním o zmene hraníc. Tu nejde, vážené dámy a páni, o zjednocovanie maďarského národa v kultúrnom rozmere, ale ako politického národa. Nie sme politickí „prostáčikovia“ a jasne vnímame, že zákon o dvojakom občianstve sa odôvodňoval riešením nespracovanej trianonskej traumy. Z rozpravy k zákonu a k Trianonu jasne vyplynulo, že ide o veľmi spojené nádoby. Dvojaké občianstvo sa má stať nástrojom na realizáciu revizionistického sna inými nástrojmi ako v tridsiatych rokoch. Chcú to urobiť zneužitím a dezinterpretáciou európskych dohovorov o občianstve a starostlivosti o menšiny. Jeden z ďalších predkladateľov zákona o dvojakom občianstve v súvislosti s pamätným dňom Trianonu povedal, citujem: „Je potrebná nová národná politika, ktorá umožní, aby používanie slovného spojenia Maďari za hranicami a Maďari na tejto strane bolo bezpredmetné.“ Z radov JOBBIK-u ocenili okrem pochvál na adresu úžasnej politiky FIDESZ-u za potlesku poslancov FIDESZ-u, ktorý sa hlási k Európskej ľudovej strane, odzneli aj tieto slová predstaviteľov extrémistického JOBBIK-u. Tento návrh zákona, citujem, „symbolicky v podstate pripojí späť odtrhnuté časti národa, stávajú sa súčasťou národa. Z verejnoprávneho hľadiska to spečatí novela zákona o štátnom občianstve“. Potlesk – a toto nás už musí vyrušovať veľmi – si vyslúžili aj slová chvály na Mníchovskú dohodu a Viedenskú arbitráž, teda akt agresie voči bývalému Československu. Citujem: „Medzivojnové Maďarsko si dokázalo nájsť cestu k pozdvihnutiu a vedelo si vytvoriť samostatnú armádu. A vďaka tomu revízia priniesla významné výsledky, keďže zhruba polovicu odtrhnutých území sa podarilo získať späť, a to vôbec nie je hriechom Horthyho, že sa tieto dosiahnuté výsledky nepodarilo udržať. Veď Mníchovská dohoda a rozhodnutia Viedenských arbitráží boli veru v tom čase právoplatnými rozhodnutiami podľa medzinárodného práva. A okupácii a ničeniu Červenej armády môžeme ďakovať za to, že sa tieto výsledky nepodarilo udržať. Výsledkom tejto revizionistickej politiky bolo aj to, že revizionistické zákony vrátili maďarské občianstvo obyvateľom žijúcim na tomto území.“ Vážené dámy a páni, ak niekto v krajine, ktorá je členským štátom Európskej únie a NATO, v krajine, ktorá je naším susedom, hovorí otvorenie o spochybňovaní Mníchovskej dohody, hovorí o tom, že to je vlastne dohoda, ktorá je perfektná, dobrá, že tak by mala zostať v platnosti, myslím si, že je veľmi správne, ak dnes o tejto téme rokuje Národná rada Slovenskej republiky. Náš spor... (Potlesk.) Vážené dámy a páni, náš spor s Maďarskom sa po týchto slovách a potleskoch v maďarskom Národnom zhromaždení stal sporom vlády, ktorá sa jasne hlási k antifašistickej tradícii stelesnenej v Slovenskom národnom povstaní, so štátom, do ktorého sa plazivo vracia revizionizmus a hnedý mor. (Potlesk.) Toto je podstata sporu a budem to opakovať na každom medzinárodnom fóre a poviem to ešte raz: Náš spor sa po týchto slovách a potleskoch v Národnom zhromaždení maďarského parlamentu stal sporom vlády, ktorá sa jasne hlási k antifašistickým tradíciám predovšetkým v podobe Slovenského národného postavenia, so štátom, do ktorého sa plazivo vracia revizionizmus a hnedý mor. Predstaviteľ extrémistického revizionistického hnutia 64 žúp si v maďarskom parlamente pochvaľoval, že prostredníctvom oficiálneho pamätného dňa Trianonu už dostanú ochranu, keď si budú organizovať podujatia v Karpatskej kotline k Trianonu. Ignorovanie IV. článku Parížskej mierovej zmluvy, ktorá zakazuje všetky revizionistické organizácie, prejavy a symboly, sa tak stalo oficiálnou štátnou politikou v členskom štáte Európskej únie a NATO. Toto by si mali začať vnímať a všímať nielen všetky štáty bývalej antifašistickej koalície, ale aj zaslepenci u nás doma, ktorí rozprávajú o tom, že reakcie slovenskej vlády sú vraj nejakou účelovou hrou maďarskou kartou. Aká účelová hra? Tu niekto hovorí o zmene hraníc. Niekto tu jednoducho atakuje slovenských občanov maďarskej národnosti, niekto tu robí vážne rozhodnutia, niekto chváli a vynáša do nebies Mníchovskú dohodu, a nás obviňujú – slovenskú vládnu koalíciu, že my vytiahli sme nejakú maďarskú kartu. Odmietam takúto interpretáciu faktov! To, čo sa deje v Maďarskej republike, je životne nebezpečné pre Slovenskú republiku. (Potlesk.) Vyjadrenia nespokojnosti vládnuceho FIDESZ-u a jeho ideového spojenca JOBBIK-u s výsledkami prvej a druhej svetovej vojny, ktoré treba napraviť, sú teda vlastne vyjadreniami nespokojnosti so súčasnou európskou architektúrou. Ak sa k takémuto postoju v minulosti pridajú vplyvné politické sily aj v ďalších európskych štátoch a začnú rozbíjať tabu historického revizionizmu, na ktorom bola postavená súčasná Európska únia, máme sa skutočne na čo všetci v Európe tešiť. Na to by mali myslieť všetci, ktorí k tomu, čo sa deje v maďarskom parlamente, pristupujú výlučne cez okuliare medzinárodnoprávnej komparatistiky riešenia otázok dvojakého občianstva. Keby mal FIDESZ čisté úmysly, vážené dámy a páni, tak by v žiadnom prípade sa nevyhýbal konzultáciám, ale FIDESZ čisté úmysly ani čisté záujmy so Slovenskou republikou určite nemá. V chápaní FIDESZ-u sa udeľovanie štátneho občianstva stalo nástrojom vnútornej a zahraničnej politiky, ba až geopolitiky, a prestalo byť nástrojom na spájanie a posilňovanie rodín, na riešenie humanitárnych a ľudskoprávnych otázok. Veľkomaďarský nacionalizmus a revizionizmus sa stali oficiálnou štátnou politikou Maďarskej republiky. To, čo sa pokladalo za extrémizmus, sa posväcuje dnes parlamentom. Nechceme, aby na túto nezodpovednú politiku doplatili príslušníci maďarskej menšiny na Slovensku, naši spoluobčania, ktorých si vážime, ktorí sú pevnou súčasťou Slovenskej republiky, súčasťou úspešného príbehu našej štátnosti. Nechceme, aby sa stali rukojemníkmi tejto dobrodružnej a nezodpovednej politiky. Preto aj z tohto miesta opäť vyzývam dezignovaného predsedu maďarskej vlády, aby využil svoj politický vplyv a pozastavil legislatívny proces v Národnom zhromaždení a vytvoril podmienky na seriózne konzultácie v súlade s literou a duchom Zmluvy o dobrom susedstve a priateľskej spolupráci medzi Slovenskou republikou a Maďarskou republikou. (Potlesk.) Chcem v mene vlády Slovenskej republiky vyjadriť plnú podporu návrhu uznesenia, o ktorom teraz rokuje táto Národná rada. Musíme využiť do poslednej hodiny do hlasovania o zákone v maďarskom parlamente všetky štandardné veci a robiť to, čo mala robiť maďarská strana, keď chcela prijať takýto zákon. Veľmi oceňujem, že minister zahraničných vecí odchádza o chvíľu na stretnutie s vysokým predstaviteľom OBSE pre národnostné menšiny. Kontaktujeme Európsku komisiu, kontaktujeme európske parlamenty. Vláda Slovenskej republiky ani Národná rada Slovenskej republiky by nemali urobiť žiadny iný krok do okamihu prijatia zákona v maďarskom parlamente. Ja sa držím tejto politiky a verím, že to, čo budeme teraz v nasledujúcich hodinách do zajtrajšieho rána do 9.00 hodiny robiť, prinesie aj svoj efekt. Ak však, vážené dámy a páni, napriek tomuto všetkému, napriek tomu, že tento problém sme nespôsobili my, napriek tomu, že sa správame štandardne, zvolali sme Zmiešanú komisiu, vyzývam dezignovaného predsedu vlády, maďarského, na stretnutie: Komunikujme, konzultujme. Ak však napriek tomuto všetkému Národné zhromaždenie maďarského parlamentu Maďarskej republiky zajtra ráno zákon o dvojakom občianstve schváli, je našou svätou povinnosťou tvrdo reagovať. Tvrdo a okamžite reagovať. A na toto je pripravená tak vláda Slovenskej republiky, verím, že je na to pripravená aj Národná rada Slovenskej republiky. Maďarsko – a odkazujem to maďarským politikom, ktorí to často hovoria – nesusedí samo so sebou, Maďarsko susedí so suverénnym a sebavedomým Slovenskom. Ďakujem veľmi pekne. (Potlesk.)